Carlos Reutemann z vzdevkom »Lole« je pokojni argentinski dirkač Formule 1. Imel je tako briljantne, kot tudi slabe dirke oziroma dele dirk. Dosegel je 12 zmag in 6 najboljših štartnih položajev, toda mnogokrat so ga zasenčili hitrejši moštveni kolegi, po mnenju nekaterih pa ni dobro dirkal pod pritiskom v najbolj ključnih trenutkih njegove kariere. V sezoni 1981 je bil drugi v prvenstvu z le eno točko zaostanka, po tem ko je zadnjo dirko za Veliko nagrado Las Vegasa končal na osmem mestu s krogom zaostanka za moštvenim kolegom Alanom Jonesom, naslov prvaka pa si je na tisti dirki z le petim mestom zagotovil Nelson Piquet. Poleg tega drugega mesta v prvenstvu z Williamsom, je osvojil še tri tretja, z Brabhamom, z Ferrarijem in z Williamsom.